Avainsanat

Tiivistelmä



Avainsanat

1 Oikeudenkäyntimenettely - Kannekirjelmä - Muotovaatimukset - Oikeudenkäynnin kohteen yksilöinti - Yhteenveto kanneperusteista - Yhteisön toimielimen aiheuttamien vahinkojen korvaamista koskeva kanne

(EY:n tuomioistuimen perussäännön 19 artiklan ensimmäinen kohta ja 46 artiklan ensimmäinen kohta; ensimmäisen oikeusasteen tuomioistuimen työjärjestyksen 44 artiklan 1 kohdan c ja d alakohta)

2 Kumoamiskanne - Yhteisöjen tuomioistuinten toimivalta - Vaatimus toimielimelle osoitettavan määräyksen antamisesta - Tutkimatta jättäminen

(EY:n perustamissopimuksen 173 artikla (josta on muutettuna tullut EY 230 artikla) ja 176 artikla (josta on tullut EY 233 artikla))

3 Euroopan yhteisöjen julkiset hankinnat - Sopimuksen tekeminen tarjouskilpailun perusteella - Väite, joka koskee lahjontayritystä tarjouspyyntömenettelyssä - Todistusvoima - Edellytykset

4 Euroopan yhteisöjen julkiset hankinnat - Sopimuksen tekeminen tarjouskilpailun perusteella - Yhteisön toimielinten harkintavalta - Laillisuusvalvonta - Valvonnan rajat

5 Euroopan yhteisöjen julkiset hankinnat - Sopimuksen tekeminen tarjouskilpailun perusteella - Arviointimenettelyn peruuttaminen

6 Toimielinten säädökset, päätökset ja muut toimet - Yleinen velvollisuus ilmoittaa adressaateille muutoksenhakukeinoista ja niiden käyttöedellytyksistä - Tällaista velvollisuutta ei ole

Tiivistelmä

1 Euroopan yhteisöjen tuomioistuimen perussäännön 19 artiklan ensimmäisen kohdan mukaan jota sovelletaan tämän perussäännön 46 artiklan ensimmäisen kohdan nojalla oikeudenkäyntiin ensimmäisen oikeusasteen tuomioistuimessa, ja ensimmäisen oikeusasteen tuomioistuimen työjärjestyksen 44 artiklan 1 kohdan c ja d alakohdan mukaan kanteessa on mainittava muun muassa oikeudenkäynnin kohde ja yhteenveto kanteen oikeudellisista perusteista. Terminologiasta riippumatta näiden seikkojen on oltava niin selviä ja täsmällisiä, että vastaaja voi valmistella puolustuksensa ja ensimmäisen oikeusasteen tuomioistuin ratkaista asian tarpeen vaatiessa ilman muita tietoja. Jotta kanne voitaisiin ottaa tutkittavaksi, on oikeusvarmuuden ja hyvän oikeudenhoidon takaamiseksi tarpeen, että kanteen perustana olevat olennaiset tosiseikat ja oikeudelliset seikat käyvät ilmi ainakin pääpiirteittäin itse kannekirjelmästä, kunhan ne on esitetty johdonmukaisesti ja ymmärrettävästi.

Työjärjestyksessä tarkoitettujen kanneperusteiden esittäminen ei ole sidottu erityiseen sanamuotoon. Saattaa olla riittävää, että kanneperusteista esitetään pikemminkin niiden sisältö kuin oikeudellinen luonnehdinta, kunhan nämä perusteet ilmenevät kannekirjelmästä kyllin selvästi.

Jotta nämä edellytykset täyttyisivät, yhteisön toimielimen aiheuttamasta vahingosta nostetussa vahingonkorvauskanteessa on mainittava seikat, joiden perusteella voidaan yksilöidä se toiminta, josta kantaja moittii toimielintä, perusteet, joiden nojalla kantaja katsoo tämän toiminnan olevan syy-yhteydessä sille aiheutuneeseen vahinkoon, sekä kyseisen vahingon laatu ja laajuus.

(ks. 65-67 ja 74 kohta)

2 Kumoamiskanteen yhteydessä esitetyt vaatimukset siitä, että komissio määrättäisiin toteuttamaan erityisiä toimenpiteitä, on jätettävä tutkimatta. Ensimmäisen oikeusasteen tuomioistuin ei voi toimivaltansa puitteissa osoittaa yhteisön toimielimille määräyksiä tai toimia niiden sijasta, koska yhteisöjen tuomioistuinten toimivalta rajoittuu riidanalaisen toimen laillisuusvalvontaan.

(ks. 83-84 ja 87 kohta)

3 Jotta väitettä, joka koskee lahjontayritystä tarjouspyyntömenettelyssä, voitaisiin pitää toteennäytettynä, sen on perustuttava kiistattomiin todisteisiin tai ainakin useisiin objektiivisiin, merkityksellisiin ja yhtäpitäviin aihetodisteisiin.

(ks. 121 ja 128 kohta)

4 Komissiolla on laaja harkintavalta huomioon otettavien seikkojen osalta päätettäessä tarjouskilpailun ratkaisemisesta. Yhteisöjen tuomioistuinten harjoittaman valvonnan on rajoituttava sen tutkimiseen, että menettelyä ja perusteluja koskevia sääntöjä on noudatettu, että tosiseikat pitävät aineellisesti paikkansa, ettei asiassa ole tehty ilmeistä arviointivirhettä ja ettei harkintavaltaa ole käytetty väärin.

Komissio ei ole hankintaviranomaisena sidottu arviointikomitean ehdotukseen. Se, että komissio ei antanut hankkeen toteuttamista tietylle yritykselle, vaikka arviointikomitea oli katsonut tämän esittäneen parhaan tarjouksen, ei näin ollen sellaisenaan merkitse menettelyvirhettä, joka johtaisi siihen, että komission päätös sopimuksen tekemisestä toisen tarjouskilpailuun osallistuneen yrityksen kanssa kumottaisiin.

(ks. 147 ja 152 kohta)

5 Komissio toimii perustellusti, kun se yhdenvertaisen kohtelun palauttamiseksi ja siten kaikkien tarjouksentekijöiden yhtäläisten mahdollisuuksien takaamiseksi, mistä sen on huolehdittava kaikissa tarjouspyyntömenettelyn vaiheissa, peruuttaa arviointimenettelyn ja järjestää uuden menettelyn, joka on avoin niille samoille tarjouksentekijöille, jotka ovat kilpailleet ensimmäisessä arviointimenettelyssä.

Tarjouspyyntöjä ja Phare/Tacis-rahastosta rahoitettujen palvelusopimusten tekemistä koskevien yleisten sääntöjen 24 artiklassa, johon komissio perustaa tällaisen päätöksensä, tuodaan esiin - nimenomaisin sanakääntein - pelkästään komission mahdollisuus päättää keskeyttää tai peruuttaa tarjouspyyntömenettely tai määrätä menettelyn aloittamisesta uudelleen tarvittaessa muilla perusteilla.

Tämän määräyksen systematiikasta sekä hyvän hallinnon periaatteesta seuraa kuitenkin, että komissio voi taloudelliset perusteet ja hallinnollisen menettelyn tehokkuus sekä hankkeen edunsaajan intressit huomioon ottaen sitä suuremmalla syyllä peruuttaa pelkästään riidanalaisen arviointimenettelyn ja järjestää uuden arvioinnin.

Jos hallinnollisessa menettelyssä on tapahtunut virhe, komission ei tarvitse, jollei nimenomaisesti toisin ole säädetty, toistaa virheen ilmenemistä edeltäviä menettelyvaiheita, jos ne eivät ole vaikuttaneet tähän virheeseen.

(ks. 164-167 kohta)

6 Koska yhteisön oikeudessa ei ole nimenomaista säännöstä, yhteisön hallinto- tai oikeusviranomaisilla ei voida katsoa olevan yleistä velvollisuutta ilmoittaa yksityisille oikeussubjekteille niiden käytettävissä olevista muutoksenhakukeinoista eikä näiden käyttöedellytyksistä.

(ks. 210 kohta)